Ego Manasses, Dei gracia Lingonensis episcopus, et ego Mathildis, comitissa Tornodori, notum facimus universis quod, cum in castro Tornodori, contra autentica ecclesie Sancti-Aniani, a predicta comitissa Malthildi capella fundata esset, nos recognoscentes, et sana compuncti consciencia, hoc in injuriam et gravamen ecclesie Sancti-Aniani redundare, concedimus et statuimus quod nullus in predicta capella, absque voluntate prioris et monachorum Sancti-Aniani, presumat celebrare divina, et ad ecclesiam Sancti-Aniani integre referantur oblationes et beneficia, quocunque modo facta fuerint in ea; monachis etiam Sancti-Aniani predicte capelle perpetuo clavis committatur et custodia. Laudavit hoc Agnes, prememorate comitisse filia, jure hereditario Nivernensis comitissa, testis cum ipsa et hoc ipsam sigilli sui patrocinio communivit. Testes etiam sunt: Stephanus, archidiaconus Lingonensis; Dominicus, decanus Tornodorensis et plures alii. Actum hoc, Verbi incarnati (anno) Mº Cº LXXXº Vº.